**NACRT ODLUKE**

Na temelju članka 77. stavka 3. Zakona o vodama („Narodne novine“ broj 66/19, 84/21, 47/23), članka \_\_\_\_\_Statuta Općine Topusko (Službeni vjesnik…), uz prethodno pribavljeno mišljenje Hrvatskih voda od 04. listopada 2024.godine, KLASA: 325-04/24-01/0000050, URBROJ: 374-21-3-24-4, Općinsko vijeće Općine Topusko, na sjednici \_\_\_\_\_\_ donijelo je

**O D L U K U**

**o odvodnji otpadnih voda na području aglomeracije Topusko**

1. **OPĆE ODREDBE**

**Članak 1.**

Ovom Odlukom o odvodnji otpadnih voda na području aglomeracije Topusko (u daljnjem tekstu: Odluka) određuju se:

1. način odvodnje otpadnih voda na području aglomeracije Topusko, uključujući i njoj gravitirajućeg područja;
2. zemljopisni podaci o mjestima ispuštanja otpadnih voda iz sustava javne odvodnje, uključujući i iz kišnih preljeva;
3. područja u kojima se dopušta ispuštanje otpadnih voda iz individualnih sustava odvodnje sanitarnih otpadnih voda do 50 ES, konkretno određenje uvjeta ispuštanja, na tom području sukladno propisu iz članka 70. stavka 4. Zakona o vodama te uvjeta zbrinjavanja otpadnih voda iz sabirnih jama i mulja iz malih sanitarnih uređaja;
4. dopuštena tehnička rješenja individualnih sustava odvodnje sanitarnih otpadnih voda do 50 ES po područjima, kao privremeno rješenje do priključenja na sustav javne odvodnje i/ili kao trajno rješenje, sukladno propisu iz članka 78. stavka 3. Zakona o vodama;
5. tehničko-tehnološki uvjeti priključenja građevina i drugih nekretnina na građevine urbane oborinske odvodnje te način i rokove priključenja na te građevine;
6. upućivanje na obvezu priključenja na građevine za javnu odvodnju sukladno odluci o priključenju na komunalne vodne građevine i općim i tehničkim uvjetima isporuke vodnih usluga;
7. način upravljanja sustavom javne odvodnje;
8. nadzor i prekršajne odredbe;
9. prijelazne i završne odredbe.

**Članak 2.**

Pojmovi u smislu ove Odluke imaju sljedeća značenja:

1. ***Aglomeracija*** je područje na kojem su stanovništvo i/ili gospodarske djelatnosti dovoljno koncentrirani da se komunalne otpadne vode mogu prikupljati i odvoditi do uređaja za pročišćavanje otpadnih voda ili do krajnje točke ispuštanja,
2. ***ES (ekvivalent stanovnik)*** označava organsko biorazgradivo opterećenje u vrijednostima izraženom petodnevnom biokemijskom potrošnjom kisika BPK5 od 60 g kisika na dan,
3. ***Individualni sustav odvodnje*** je tehnički i tehnološki povezan skup građevina, vodova i opreme za odvodnju i pročišćavanje sanitarnih otpadnih voda iz jednog ili više kućanstava i/ili jednog ili više poslovnih prostora, koji nisu priključeni na sustav javne odvodnje; individualni sustav odvodnje osobito uključuju odvodne kanale, sabirne jame, male sanitarne uređaje, uređaje za pročišćavanje industrijskih otpadnih voda, ispuste, kućne vodove i dr.,
4. ***Industrijske otpadne vode***su sve otpadne vode, osim sanitarnih otpadnih voda i oborinskih voda, koje se ispuštaju iz prostora korištenih za obavljanje trgovine ili industrijske djelatnosti,
5. ***Javni isporučitelj vodne usluge*** je pravna osoba koja obavlja djelatnost javne vodoopskrbe i javne odvodnje,
6. ***Komunalne otpadne vode*** su otpadne vode sustava javne odvodnje koju čine sanitarne otpadne vode ili otpadne vode koje su mješavina sanitarnih otpadnih voda s industrijskim otpadnim vodama i/ili oborinskim vodama određene aglomeracije,
7. ***Kontrolno okno*** je dio sustava interne odvodnje, prije spoja sustava interne odvodnje na sustav javne odvodnje, u kojem je moguće uzimati uzorke za kontrolu kakvoće otpadnih voda,
8. ***Kontrolno mjerno okno*** je dio sustava interne odvodnje, prije spoja sustava interne odvodnje na sustav javne odvodnje, u kojem je moguće mjeriti protok i uzimati uzorke za ispitivanje sastav otpadnih voda,
9. ***Korisnici sustava javne odvodnje*** su pravne i fizičke osobe koji su vlasnici ili korisnici građevina, nekretnina i objekata iz kojih se otpadne vode ispuštaju u sustav javne odvodnje,
10. ***Mali sanitarni uređaji***su uređaji za pročišćavanje sanitarnih otpadnih voda do 50 ES, uključujući i septičku jamu,
11. ***Mješoviti sustav javne odvodnje*** je sustav kojim se istim kanalima odvode sanitarne, industrijske i oborinske vode,
12. ***Oborinske vode*** su otpadne vode koje nastaju ispiranjem oborina s površina prometnica, parkirališta ili drugih površina, postupno otapajući onečišćenja na navedenim površinama,
13. ***Odgovarajuće pročišćavanje otpadnih voda*** jeobrada otpadnih voda bilo kojim postupkom i/ili načinom ispuštanja, koja omogućava da prijamnik zadovoljava odgovarajuće ciljeve kakvoće za vode u skladu s propisom iz članka 70.stavka 4. Zakona o vodama,
14. ***Onečišćenje podzemnih voda*** je izravno ili neizravno ispuštanje tvari ili energije u podzemne vode, rezultat čega može biti ugrožavanje ljudskog zdravlja ili opskrbe vodom, nanošenje štete živim resursima i vodnom ekosustavu ili ugrožavanje drugih zakonitih korištenja voda odnosno ugrožavanje i negativan utjecaj na druge resurse zaštićene posebnim propisima,
15. ***Onečišćenje*** je izravno ili neizravno unošenje tvari ili topline u vodu, zrak ili tlo izravno ljudskom djelatnošću, što može biti štetno za ljudsko zdravlje ili kakvoću vodnih ekosustava ili kopnenih ekosustava izravno ovisnih o vodnim ekosustavima, koje dovodi do štete za materijalnu imovinu, remeti značajke okoliša, zaštićene prirodne vrijednosti ili utječe na druge pravovaljane oblike korištenja okoliša,
16. ***Onečišćivač*** je svaka fizička ili pravna osoba koja posrednim ili neposrednim djelovanjem ili propuštanjem djelovanja prouzroči onečišćenje voda i okoliša, kao i vlasnik ili drugi zakoniti posjednik opasne stvari, na način definiran propisima o obveznim odnosima, kojom je onečišćena voda i/ili vodni okoliš,
17. ***Otpadne vode*** su sve potencijalno onečišćene industrijske, sanitarne, oborinske i druge vode,
18. ***Otpadni mulj*** znači preostali, obrađeni ili neobrađeni dio mulja iz uređaja za pročišćavanje komunalnih otpadnih voda,
19. ***Priključak*** je spoj internih odvodnih sustava s komunalnom vodnom građevinom,
20. ***Pročišćavanje komunalnih otpadnih voda*** je obrada komunalnih otpadnih voda mehaničkim, fizikalno-kemijskim i/ili biološkim procesima,
21. ***Razdjelni sustav javne odvodnje*** je sustav kojim se odvode zasebno sanitarne, tehnološke i rashladne otpadne vode, sustavom javne odvodnje otpadnih voda i uređaja za pročišćavanje, u vode, a zasebnim sustavom odvodnje odvode se oborinske vode i termalne vode,
22. ***Sabirna jama*** je vodonepropusna građevina bez odvoda i preljeva u koju se ispuštaju otpadne vode,
23. ***Septička jama*** je vodonepropusna građevina u koju se ispuštaju otpadne vode, a koja se sastoji od više komora u funkciji taložnice te preljeva i ispusta u prijemnik,
24. ***Sanitarne otpadne vode*** su otpadne vode koje se nakon korištenja ispuštaju iz stambenih objekata i uslužnih objekata i drugih ustanova i uglavnom potječu od ljudskog metabolizma i aktivnosti kućanstva,
25. ***Termalna voda*** je prirodna voda koja potječe iz izvora s visokom temperaturom, obično iz geotermalnih područja, obogaćena je mineralima i elementima koji joj daju terapijska svojstva. U Topuskom se koristi za liječenje, grijanje, zdravstveni turizam i rekreaciju.

**Članak 3.**

Javna odvodnja je djelatnost skupljanja komunalnih otpadnih voda, njihova pročišćavanja i ispuštanja u prirodni prijamnik putem građevina za javnu odvodnju te upravljanje tim građevinama; javna odvodnja je i djelatnost pražnjenja i odvoza komunalnih otpadnih voda iz individualnih sustava odvodnje, što uključuje i pražnjenje i odvoz mulja iz malih sanitarnih uređaja; javna odvodnja ne uključuje pročišćavanje komunalnih otpadnih voda ako uređaj za pročišćavanje komunalnih otpadnih voda nije u funkcionalnoj uporabi, a uključuje pročišćavanje ako je kolektor sustava javne odvodnje priključen na uređaj za pročišćavanje industrijskih otpadnih voda.

Ova Odluka primjenjuje se za aglomeraciju Topusko koju čine naselja spojena na sustav javne odvodnje: naselje Topusko, Ponikvari, Velika Vranovina, Hrvatsko Selo i Gređani.

Djelatnost javne odvodnje na području aglomeracije Topusko obavlja ovlašteni javni isporučitelj vodnih usluga: Vode Banovine d.o.o., Braće Hanžek 19, 44250 Petrinja, OIB: 12266526926, (u daljnjem tekstu: javni isporučitelj vodnih usluga).

**Članak 4.**

Korisnik sustava javne odvodnje je svaka pravna i fizička osoba koja je vlasnik, korisnik odnosno zakoniti posjednik nekretnine odnosno posebnog dijela građevina (zgrada, stanova, poslovnih prostora i sl.) ili drugih nekretnina koje su priključene na sustav javne odvodnje.

Korisnikom sustava javne odvodnje u smislu ove Odluke smatra se i svaka fizička i pravna osoba koja je vlasnik, korisnik, odnosno zakoniti posjednik nekretnine, odnosno posebnog dijela građevina i dr. nekretnina koje su priključene na sabirne ili septičke jame.

Korisnik sustava javne odvodnje koji je priključen na sustav javne odvodnje obvezan je plaćati cijenu za vodne usluge javne odvodnje.

Visinu cijene za vodne usluge određuje javni isporučitelj vodnih usluga Odlukom o cijeni vodnih usluga sukladno važećem Zakonu o vodnim uslugama i s njime povezanim propisima.

1. **NAČIN ODVODNJE OTPADNIH VODA**

**Članak 5.**

Prikupljanje i odvodnja otpadnih voda obavlja se putem:

* sustava javne odvodnje,
* sustava interne odvodnje,
* sustava oborinske odvodnje,
* individualnih sustava odvodnje.

**Sustav javne odvodnje**

**Članak 6.**

Sustav javne odvodnje je tehnički i tehnološki povezan skup građevina za javnu odvodnju od priključka korisnika javne vodne usluge do krajnje točke ispuštanja.

Odvodnja otpadnih voda na području aglomeracije Topusko i njoj gravitirajućeg područja, gdje je izgrađen sustav javne odvodnje otpadnih voda, vrši se putem sustava javne odvodnje otpadnih voda.

Odvodnja otpadnih voda na području gdje nije izgrađen sustav javne odvodnje otpadnih voda vrši se preko individualnih sustava odvodnje.

**Članak 7.**

Sustav javne odvodnje aglomeracije Topusko je razdjelnog i mješovitog tipa.

Sustav javne odvodnje u pravilu treba biti razdjelni sustav odvodnje, a iznimno može biti mješoviti sustav javne odvodnje gdje je tehnički i ekonomski opravdano i gdje to javni isporučitelj vodnih usluga dopusti.

Sustav javne odvodnje naselja Topusko predviđen je kao nepotpuni razdjelni sustav odvodnje, na način da se sanitarne otpadne vode prikupljaju cjevovodima sustava odvodnje i odvode prema uređaju za pročišćavanje, a oborinske vode se odvode cestovnim jarcima i kanalima do većih recipijenata.

Kako se ne bi ugrozio projektirani hidraulički režim, funkcionalnost sustava javne odvodnje i UPOV-a kao i povećali troškovi odvodnje i pročišćavanja, sustav odvodnje termalnih voda potrebno je zbrinuti posebnim sustavom cjevovoda izvan sustava odvodnje koji je spojen na uređaj za pročišćavanje otpadnih voda – UPOV.

U naselju Topusko izvodi se izgradnja sustava odvodnje otpadnih voda šireg središta naselja Topusko, pri čemu se otpadne vode priključuju na postojeći sustav odvodnje i odvode prema lokaciji na kojoj će do 30.06.2026. biti izgrađen novi uređaj za pročišćavanje otpadnih voda, financiran sredstvima EU.

Predviđena je izgradnja uređaja za pročišćavanje otpadnih voda – UPOV, 1.350 ES s II. stupnjem pročišćavanja, SBR tehnologija, s lokacijom uređaja za pročišćavanje otpadnih voda Topusko, u naselju Topusko, uz rijeku Glinu.

Uređajem za pročišćavanje otpadnih voda Topusko prikupljati će se i pročišćavati otpadne vode aglomeracije Topusko spojem na dovodni kolektor sa sjeverne strane građevne čestice. Nakon obrade otpadnih voda obrađena voda se planira ispuštati odvodnim kanalima u rijeku Glinu.

**Članak 8.**

U sustav javne odvodnje ispuštaju se otpadne vode:

* potencijalno onečišćene industrijske vode,
* sanitarne vode,
* oborinske i druge vode.

**Članak 9.**

Granične vrijednosti opasnih i drugih tvari u otpadnim vodama koje se dovode sustavom javne odvodnje, određene su Pravilnikom o graničnim vrijednostima emisija otpadnih voda.

Granične vrijednosti emisija koje nisu određene navedenim pravilnikom o graničnim vrijednostima određuju se kao :

KPKCR = 700 mg/l

BRK5 = 250mg/l

Ukupni dušik = 50 mg/l

Ukupni fosfor = 10 mg/l

Sulfati = 200 mg/l

Kloridi = 1 000 mg/l

**Članak 10.**

U sustav javne odvodnje **ne smiju** se ispuštati otpadne vode i tvari kojima se ugrožava:

- funkcionalnost sustava javne odvodnje,

- projektirani hidraulički režim,

- vodonepropusnost cjevovoda,

- strukturalna stabilnost građevina sustava javne odvodnje,

- rad strojeva na crpkama i drugoj opremi,

- tehnički nadzor i održavanje sustava odvodnje,

- zdravlje i život djelatnika koji rade na održavanju sustava javne odvodnje,

- povećavaju troškovi odvodnje i pročišćavanja.

U sustav javne odvodnje strogo se zabranjuje bacanje higijenskih uložaka, pelena, plastičnih vrećica, nerazgradivih higijenskih maramica, plastičnih štapića za čišćenje ušiju i sličnih predmeta koji ugrožavaju funkcioniranje sustava javne odvodnje.

**Članak 11.**

U sustav javne odvodnje **ne smiju** se ispuštati:

- termalne vode, čijim ispuštanjem u sustav javne odvodnje može dovesti do prekoračenja projektiranog hidrauličkog režima, znatnog povećanja troškova odvodnje i održavanja sustava odvodnje uključujući i uređaja za pročišćavanje otpadnih voda te ugrožavanja stabilnosti cjelokupnog sustava odvodnje,

- krute i viskozne tvari koje same ili u kontaktu s drugim tvarima mogu prouzročiti smetnje u protoku vode kroz cijevi ili druge smetnje u radu, objekata i uređaja kao što su: pepeo, slama, traka, otpaci i strugotine metala, plastika, drvo, staklo, krpe, ostaci i dijelovi životinja i riba, vapneni mulj, ostaci vapna, kemikalije,

- boje, talozi koji nastaju pri pročišćavanju voda, cementni mulj, ostaci betona, tvari koje nastaju čišćenjem i održavanjem betona, asfaltnih baza i slično,

- radioaktivne tvari, organska otapala, nafta i njezini derivati,

- kisele, alkalne, agresivne i štetne tvari koje nepovoljno djeluju na materijal od kojeg su izgrađene cijevi, objekti i uređaju sustava javne odvodnje i slično,

-tvari koje same ili u kontaktu s drugim mogu izazvati smetnje i opasnost po zdravlju ili život ili sprečavati ulaz u kanale objekta i uređaja radi održavanja i popravka kao što su: topljive ili eksplozivne tekućine, štetni ili smrdljivi plinovi (sumporovodik, dušikov oksid, sumporni dioksid, cijanidi, klor i drugi),

- tvari onečišćene patogenim bakterijama ili virusima i ostale štetne tvari.

**Sustav interne odvodnje**

**Članak 12.**

Sustav interne odvodnje čini tehnički i tehnološki povezan skup vodova, građevine i opreme za odvodnju otpadnih voda, od priključka na komunalne vodne građevine do i unutar stambenih i poslovnih građevina, drugih građevina i nekretnina.

Ukoliko sustav interne odvodnje nije spojen na sustav javne odvodnje, tada sustav interne odvodnje čine cjevovodi, crpne stanice i druge građevine za prikupljanje i odvodnju otpadnih voda.

Na priključku na sustav se, u pravilu, nalazi kontrolno priključno okno na mjestu spoja sustava interne odvodnje na sustav javne odvodnje. Ukoliko na priključku nema kontrolnog priključnog okna, mjestom priključenja smatra se revizijsko okno.

Javnom isporučitelju vodnih usluga mora biti osiguran nesmetan pristup do priključnog okna odnosno mjesta priključenja radi kontrole funkcionalnosti priključka, mjerenja protoka i uzimanja uzoraka za kontrolu.

**Članak 13.**

Sustav interne odvodnje spaja se na sustav javne odvodnje preko kontrolnog ili mjernog okna. Kontrolno okno nalazi se na spoju sustava interne odvodnje na sustav javne odvodnje i mora biti smješteno na mjestu kojem je omogućen nesmetan pristup specijalnom vozilu za ispiranje priključka na sustav javne odvodnje, mjerenje protoka i uzimanje uzoraka za kontrolu kvalitete otpadnih voda te kontrolu ispravnosti na svojstvo nepropusnosti.

Sustav interne odvodnje koji nije moguće gravitacijski spojiti na sustav javne odvodnje treba sadržavati i internu crpnu stanicu za prepumpavanje otpadnih voda u sustav javne odvodnje. Troškove postavljanja, rada i održavanja interne crpne stanice snosi sam njen vlasnik građevine.

**Članak 14.**

Sustav interne odvodnje gradi i održava o svom trošku vlasnik građevine u kojoj nastaju otpadne vode.

Spoj sustava interne odvodnje na priključno okno izvodi javni isporučitelj vodnih usluga na zahtjev i o trošku vlasnika građevine.

**Članak 15.**

Zemljište koje čini jednu građevinsku česticu na kojoj je smještena jedna građevina, odnosno pogon koji predstavlja zaokruženu cjelinu, može dobiti u pravilu jedan priključak na sustav javne odvodnje. Više priključaka na sustav javne odvodnje može dobiti jedino ako se to investicijsko tehničkom dokumentacijom pokaže opravdano.

**Članak 16.**

Novi sustav interne odvodnje mora biti izveden kao razdjelni sustav odvodnje.

Održavanje sustava provodi se na način tako da:

- se isključi mogućnost onečišćenja okoliša razlijevanjem otpadnih i drugih voda po površini, prodiranjem onečišćenih voda u podzemne slojeve ili širenjem neugodnog mirisa;

- se spriječi pojava i širenje zaraznih bolesti;

- je vodonepropusan;

- se ne ugrozi funkcija sustava javne odvodnje količinom ili sastavom otpadne vode;

- se onemogući uspor, odnosno vraćanje otpadnih voda iz sustava javne odvodnje u sastav interne odvodnje.

**Sustav oborinske odvodnje**

**Članak 17.**

Sustav oborinske odvodnje čine izgrađeni zatvoreni ili otvoreni kanali, prirodna korita, slivnici i druge građevine kojima se oborinske vode prikupljaju, pročišćavaju i odvode u sustav javne odvodnje ili ispuštaju izravno u prijemnik.

Oborinske vode s uređenih javnih površina, izgrađenog i neizgrađenog građevinskog zemljišta, zelenih površina, prometnica, odvode se:

- sustavom javne odvodnje otpadnih voda kod mješovitog načina odvodnje i

- sustavom javne oborinske odvodnje kod razdjelnog načina odvodnje.

Građevine oborinske odvodnje iz stambenih zgrada, poslovnih i drugih prostora grade i održavaju njihovi vlasnici. Nije dozvoljeno priključivanje interne odvodnje oborinskih voda na sustav javne odvodnje.

Građevine javne oborinske odvodnje grade i održavaju jedinice lokalne samouprave iz svog proračuna.

Sustavima oborinske odvodnje koji su svrstani u javno vodno dobro upravlja i održava ih ovlaštena osoba na temelju Zakona o vodama.

Kanale oborinske odvodnje s prometnica koji su izgrađeni na cestovnom zemljištu ili željezničkom zemljištu, luka i lučkih područja, zračnih luka, održavaju osobe koje su posebnim propisima određene za gospodarenje prometnicom.

**Individualni sustav odvodnje**

**Članak 18.**

Individualni sustav odvodnje je tehnički i tehnološki povezan skup građevina, vodova i opreme za odvodnju i pročišćavanje sanitarnih otpadnih voda iz jednog ili više kućanstava i/ili iz jednog ili više poslovnih prostora, koji nisu priključeni na sustav javne odvodnje; uključuje odvodne kanale, sabirne jame, taložnice, male sanitarne uređaje, uređaje za pročišćavanje industrijskih (tehnoloških) otpadnih voda, ispuste, kućne vodove i dr.

Sustav individualne odvodnje grade i održavaju vlasnici nekretnina (korisnici). Sustav individualne odvodnje mora se izgraditi kao razdjelni sustav, to jest potrebno je odvojiti oborinske od sanitarnih voda.

1. **ZEMLJOPISNI PODACI O MJESTIMA ISPUŠTANJA OTPADNIH VODA IZ SUSTAVA**

 **JAVNE ODVODNJE, UKLJUČUJUĆI I IZ KIŠNIH PRELJEVA**

Mjesta ispuštanja otpadnih voda iz sustava javne odvodnje aglomeracije Topusko prema HTRS96/TM koordinatama:

|  |  |  |  |
| --- | --- | --- | --- |
| Naziv građevine | E koordinata | N koordinata | Lokacija |
| RG1 | 458.371,65 | 5.016.455,47 | Križanje Vranovinske ceste i Ul. Antuna Mihanovića |
| RG2 | 458.347,39 | 5.016.757,56 | Križanje Vranovinske ceste i Ul. Banovina |
| RG3 | 458.610,65 | 5.017.254,71 | U blizini Centralne toplinske stanice (Trg bana Josipa Jelačića) |
| RG4 | 458.267,97 | 5.017.612,86 | Križanje Ul. Mužino brdo i Ul. Nova cesta, uz Topusko jezero |
| Uređaj za pročišćavanje otpadnih voda Topusko (UPOV) | 458.970,83 | 5.016.760,63 | KRAJNJA TOČKA ISPUSTA U RIJEKU GLINU k.č. 731 k.o. Topusko  |

**IV. PODRUČJA U KOJIMA SE DOPUŠTA ISPUŠTANJE OTPADNIH VODA IZ INDIVIDUALNIH SUSTAVA ODVODNJE SANITARNIH OTPADNIH VODA DO 50 ES, KONKRETNO ODREĐENJE UVJETA ISPUŠTANJA NA TOM PODRUČJU SUKLADNO PROPISU IZ ČLANKA 70.STAVKA 4. ZAKONA O VODAMA, TE UVJETI ZBRINJAVANJA OTPADNIH VODA IZ SABIRNIH JAMA I MULJA IZ MALIH SANITARNIH UREĐAJA**

**Članak 19.**

Na područjima na kojima nije izgrađen sustav javne odvodnje, otpadne vode iz individualnih sustava odvodnje iznad 50 ES ispuštaju se u sabirne jame ili septičke jame ili taložnice odnosno preko uređaja za pročišćavanje otpadnih voda.

Individualni sustavi odvodnje (građevine za odvodnju otpadnih voda) moraju se graditi i održavati na način Propisan Zakonom i propisima donesenim na temelju njega. Tehničke zahtjeve za projektiranje, građenje, održavanje i kontrolu ispravnosti građevina za odvodnju otpadnih voda propisuje ministar Pravilnikom kojim se propisuju i prijelazni rokovi za usklađenje stanja već izgrađenih građevina za odvodnju otpadnih voda s tehničkim zahtjevima.

1. **DOPUŠTENA TEHNIČKA RJEŠENJA INDIVIDUALNIH SUSTAVA ODVODNJE SANITARNIH OTPADNIH VODA DO 50 ES, KAO PRIVREMENO RJEŠENJE DO PRIKLJUČENJA NA SUSTAV JAVNE ODVODNJE I/ILI KAO TRAJNO RJEŠENJE**

**Članak 20.**

Vlasnici odnosno drugi zakoniti posjednici zemljišta i građevina dužni su odvodnju otpadnih voda sa svojih zemljišta obavljati u skladu sa odredbama Zakona o vodama i ovom Odlukom.

Vlasnici odnosno drugi zakoniti posjednici individualnih sustava odvodnje dužni su provesti stručni nadzor nad održavanjem individualnih sustava odvodnje te nadzor nad postavljanjem malih sanitarnih uređaja putem javnog isporučitelja vodnih usluga.

Vlasnici odnosno drugi zakoniti posjednici individualnih sustava odvodnje dužni su kontrolirati ispravnost septičkih, odnosno sabirnih jama, a osobito na svojstvo vodonepropusnosti po ovlaštenoj osobi, sukladno tehničkim zahtjevima i rokovima sukladno važećim zakonskim propisima.

Kontrolu ispravnosti dužni su obavljati putem osobe koja ispunjava uvjete za obavljanje posebne djelatnosti za potrebe upravljanja vodama iz članka 209. točka 69. Zakona o vodama, to jest za posebnu djelatnost ispitivanje vodonepropusnosti građevina za odvodnju i pročišćavanje otpadnih voda, koja posjeduje rješenje o ispunjenju posebnih uvjeta za obavljanje djelatnosti izdanog od nadležnog Ministarstva RH.

Vlasnici odnosno posjednici nekretnine dužni su posjedovati i čuvati te na zahtjev osobe ovlaštene za nadzor primjene ove Odluke dati na uvid preglednu situaciju izvedenog stanja individualnog sustava odvodnje predmetnog objekta.

**Sabirne jame**

**Članak 21.**

Sabirna jama mora imati otvor za čišćenje, crpljenje i odvoz otpadne vode te uzimanja uzoraka za kontrolu kakvoće otpadnih voda, zatvoren poklopcem za preklop minimalnih dimenzija 60 x 60 cm. Poklopcem se mora lako rukovati u smislu otvaranja i zatvaranja.

Sabirne jame moraju biti locirane izvan zaštitnog pojasa prometnice, udaljene od susjedne građevinske čestice minimalno 3 m, te moraju imati omogućen kolni pristup komunalnim vozilima radi čišćenja i održavanja.

U sabirne jame mogu se ispuštati:

- sanitarne otpadne vode,

- industrijske (tehnološke) otpadne vode uz uvjet da su prethodno pročišćene do propisanog stupnja za puštanje u sustav javne odvodnje.

Uvjeti ispuštanja otpadnih voda u sustav javne odvodnje primjenjuje se i na ispuštanje otpadnih voda u sabirne jame.

**Članak 22.**

Oborinske i površinske vode ne smiju se ispuštati u sabirne jame.

Nije dozvoljeno ispuštanje sadržaja sabirnih jama po javnim i drugim površinama.

Nije dozvoljeno prepumpavanje sadržaja sabirnih jama u sustav javne odvodnje, bez suglasnosti javnog isporučitelja vodne usluge javne odvodnje.

**Vlastiti uređaji za pročišćavanje otpadnih voda**

**Članak 23.**

Biološki uređaj za pročišćavanje otpadnih voda je građevina odvodnje otpadnih voda sa najmanje drugim stupnjem pročišćavanja, namijenjena za prikupljanje i pročišćavanje sanitarnih otpadnih voda prije njihovog puštanja u prirodni prijemnik (površinske ili podzemne vode).

Pročišćene otpadne vode prije puštanja u prijemnik trebaju zadovoljavati uvjete navedene Pravilnikom o graničnim vrijednostima emisija otpadnih voda.

Vlasnici odnosno korisnici bioloških uređaja za pročišćavanje otpadnih voda dužni su svake godine kontrolirati kvalitetu otpadne vode, ukoliko aktom drugog nadležnog tijela nije drugačije propisano.

Uzorkovanje i analizu kvalitete otpadne vode obavlja ovlašteni laboratorij na ulazu i izlazu iz uređaja uzimanjem trenutnog uzorka koji se analizira na sljedeće pokazatelje: KPK, BPK5, PH, ukupna suspendirana tvar, ukupni dušik i ukupni fosfor, ukoliko aktom drugoga nadležnog tijela nije drugačije propisano.

Vlasnici odnosno korisnici bioloških uređaja za pročišćavanje dužni su putem javnog isporučitelja vodnih usluga provoditi nadzor nad postavljanjem uređaja za koje prema propisima o gradnji nije potrebno ishoditi akt o odobrenju građenja.

Vlastiti uređaji za pročišćavanje otpadnih voda moraju biti locirani izvan zaštitnog pojasa prometnice, udaljeni od susjedne građevinske čestice minimalno 3m te moraju imati omogućen kolni pristup komunalnim vozilima radi čišćenja i održavanja.

Višak mulja iz vlastitih uređaja za pročišćavanje vlasnici odnosno korisnici dužni su zbrinjavati putem javnog isporučitelja vodnih usluga i ovlaštenih fizičkih ili pravnih osoba za održavanje uređaja.

1. **TEHNIČKO-TEHNOLOŠKI UVJETI PRIKLJUČENJA GRAĐEVINA I DRUGIH NEKRETNINA NA GRAĐEVINE URBANE OBORINSKE ODVODNJE TE NAČIN I ROKOVI PRIKLJUČENJA NA TE GRAĐEVINE**

**Članak 24.**

Priključak na sustav javne odvodnje je priključni cjevovod od kontrolnog okna do revizijskog okna ili cjevovoda sustava javne odvodnje.

Kontrolno okno gradi se radi uzimanja uzoraka za utvrđivanje kvalitete otpadne vode, mjerenja količina sanitarnih i tehnoloških voda koje se ispuštaju u sustav javne odvodnje te radi održavanja priključka.

**Članak 25.**

Održavanje priključka od kontrolnog okna do revizijskog okna ili cjevovoda sustava javne odvodnje (kanalizacijskog kolektora) je u nadležnosti javnog isporučitelja vodnih usluga u smislu tehničke ispravnosti cjevovoda.

Održavanje priključka u smislu eventualnog začepljenja priključnog cjevovoda nastalog ispuštanjem u sustav javne odvodnje, tvari koje dovode do začepljenja za koje je potrebna intervencija odštopavanja i pročišćavanja priključka specijalnim vozilom (auto-cisternom) u nadležnosti je i na trošak korisnika koji je priključen na sustav javne odvodnje.

Interni sustav javne odvodnje od kontrolnog okna prema ili neposrednoj blizini oko objekta, pripadaju u nadležnost vlasnika ili suvlasnika u smislu tehničke ispravnosti cjevovoda.

Prečnik priključnog cjevovoda ne može biti manji od D= 160 mm.

**Članak 26.**

Kontrolno okno mora biti smješteno na zemljištu vlasnika građevine, neposredno unutar regulacijske linije (1 do 3 m, a iznimno 1 do 5 m uz prethodno odobrenje javnog isporučitelja vodnih usluga) i mora uvijek biti dostupno za očitavanje eventualno ugrađenih mjernih uređaja, uzimanje uzoraka otpadnih voda, kontrolu funkcionalnosti i održavanje priključka, a isto izgrađuje i trajno održava korisnik priključka.

Regulacijska linija dijeli građevinsku česticu od čestice javne površine (ulice, parkovi, prometnice i sl.)

Kod građevina koje nemaju mogućnosti postavljanja kontrolnog okna neposredno unutar regulacijske linije, postoji mogućnost postavljanja kontrolnog okna na mjestu javne površine ili na čestici drugog vlasnika uz prethodno odobrenje/suglasnost vlasnika iste čestice.

1. **UPUĆIVANJE NA OBVEZU PRIKLJUČENJA NA GRAĐEVINE ZA JAVNU ODVODNJU SUKLADNO ODLUCI O PRIKLJUČENJU I OPĆIM I TEHNIČKIM UVJETIMA ISPORUKE VODNIH USLUGA**

**Članak 27.**

Na područjima na kojima je izgrađen sustav javne odvodnje vlasnik ili drugi zakoniti posjednik građevine koja se gradi dužan je priključiti svoju građevinu na komunalne vodne građevine za javnu odvodnju sukladno uvjetima priključenja.

Vlasnik građevine odnosno drugi zakoniti posjednik građevine dužan je nakon priključenja svoje građevine na javni sustav odvodnje sanitarnih otpadnih voda, sve instalacije, građevine i uređaje koje su se koristile za individualno prikupljanje i pročišćavanje otpadnih voda, a koje se više neće koristiti staviti van funkcije u roku od 30 dana od dana priključenja.

Vlasnik građevine odnosno drugi zakoniti posjednik građevine dužan je dopustiti javnom isporučitelju vodnih usluga kontrolu postupanja prema obvezi iz prethodnog stavka.

1. **NAČIN UPRAVLJANJA SUSTAVOM JAVNE ODVODNJE**

**Članak 28.**

Komunalne vodne građevine za javnu odvodnju održava javni isporučitelj vodnih usluga prema planu održavanja na način da su iste u stanju funkcionalne sposobnosti, osim u izvanrednim situacijama na koje javni isporučitelj vodnih usluga ne može utjecati.

Javni isporučitelj vodnih usluga dužan je održavati sustav javne odvodnje do priključnog okna.

Javni isporučitelj mora osigurati kontrolu vodonepropusnosti, strukturne stabilnosti i funkcionalnosti građevina za javnu odvodnju otpadnih voda u rokovima utvrđenim posebnim propisima.

1. **NADZOR I PREKRŠAJNE ODREDBE**

 **Članak 29.**

Nadzor nad provođenjem ove Odluke provodi se sukladno zakonskim propisima.

Nadzor nad provedbom ove Odluke u dijelu koji se odnosi na ispuštanje otpadnih voda protivno ovoj Odluci o odvodnji otpadnih voda, provode vodni redari u skladu s odredbama važećeg Zakona o vodnim uslugama i važećeg Zakona o vodama.

**Članak 30.**

Vlasnici odnosno drugi zakoniti posjednici individualnih sustava odvodnje dužni su provesti nadzor nad održavanjem individualnih sustava odvodnje, putem javnog isporučitelja vodnih usluga, odnosno druge ovlaštene osobe.

Nadzor nad postavljanjem malih sanitarnih uređaja za koje prema propisima o gradnji nije potrebno ishoditi akt o odobrenju građenja provodi javni isporučitelj vodnih usluga odnosno druga ovlaštena osoba.

Vlasnici sabirnih i septičkih jama te malih sanitarnih uređaja dužni su ih isprazniti putem javnog isporučitelja vodnih usluga ili putem koncesionara. Nadzor vodnog redara nad istim će se obavljati uvijek kada javni isporučitelj vodnih usluga to bude smatrao potrebnim.

1. **PRIJELAZNE I ZAVRŠNE ODREDBE**

 **Članak 31.**

Na sve odnose koji nisu regulirani ovom Odlukom primjenjuju se važeće odredbe Zakona o vodama, Zakona o vodnim uslugama, Zakona o obveznim odnosima, Općim i tehničkim uvjetima isporuke vodnih usluga i ostalim aktima koji reguliraju predmetnu materiju.

Ova Odluka stupa na snagu osmog dana od dana objave u „Službenom vjesniku“.